kardosdrur/scandi-wiki huggingface dataset:
Salama Mousa

Salama Mousa (1887-1958, ) var en betydningsfuld egyptisk journalist og reformator i 1920'erne. Som barn i en koptisk kristen familie i Zagazig var Mousa kendt for sin levende interesse for naturvidenskab og kultur, såvel som sin faste overbevisning om at den menneskelige intelligens er garant for udvikling og fremgang. I 1908 rejste han til Europa, hvor han studerede litteratur, filosofi, samfundsvidenskab og naturvidenskab. Han fortsatte disse studier kritisk gennem hele sit liv.

Mousa tilhørte en gruppe af intellektuelle, som var varme fortalere for en forenkling af det arabiske sprog og dets grammatik, samt for anerkendelse af egyptisk arabisk dialekt som det moderne Egyptens sprog, hvilket rejste stærk kritik fra hans konservative modstandere. Standardarabisk, som er en tilstræbt fælles skriftsproglig norm for de arabiske lande, var forblevet uændret gennem generationer, medens størstedelen af det egyptiske folk var analfabeter, hvorfor Mousa og andre tænkere gik ind for at skrive i dagligt talesprog. Forenkling og modernisering af sproget i Egypten diskuteres stadig i dag. Salama Mousa's skrifter er efterspurgte, måske endda mere nu end tidligere.

Nobelprismodtager og landsmand Naguib Mahfouz blev vejledt af Salama Mousa, som er citeret for at sige til Mahfouz: "Du har meget talent, men dine essays duer ikke." Efter denne hændelse, beretter Mahfouz, valgte han sine emner mere omhyggeligt.

Salama Mousa døde den 4. august 1958.

Eksterne henvisninger 
 Al-Ahram Weekly On-line 
 Kulturstatus i Egypten 
 Overblik over forholdet mellem Naguib Mahfouz og Salama Moussa /
 Salama Moussa – Hans Liv og Effekt på fremtiden  /
 Salama Moussa – Das literarische Gesamtwerk  
 The Education of Salama Musa – Google Bücher

Essayister fra Egypten
Journalister fra Egypten
Thor Dresler

Thor Dresler er en tidligere dansk ishockeyspiller. Han er født 10. marts 1979 i Herlev. Han har siden sæsonen 1998/99 spillet professionelt ishockey i følgende danske klubber: Herlev, Hvidovre Ligahockey, Herning Blue Fox og Odense Bulldogs. Har endvidere spillet 3 år i svensk ishockey i Gislaved SK, Troja-Ljungby og Arboga.

Han var med til at vinde VM i B-gruppen i 2001/02 og dermed sikre oprykning til A-gruppen. Han har spillet med i 7 VM slutrunder og har i alt (pr. 01.03.2011) spillet 150 landskampe for Danmark.

Ishockeyspillere fra Danmark
Personer fra Herlev
Toros Monterrey

Toros Monterrey er en mexikansk ishockeyklub som spiller i den mexikanske ishockeyliga. Klubben, som blev etableret i 2004, spiller sine hjemmekampe ved Monterrey Ice Complex, som har plads til 1500 tilskuere.

Links 
officiel hjemmeside 
Sport i Mexico
Etableret i 2004
Ishockeyklubber
Sune Reitz

Sune Reitz (født 1988, Nakskov) er dansk digter og forfatter.
Netop metropolens mange muligheder, søgen efter et ståsted, observationer fra nattelivet, fremtidsdrømme og kærlighed har siden været dominerende for Reitz' foreløbige forfatterskab.

I november 2010 debuterede han med digtsamlingen Lakonisk forvirret på Forlaget Ravnerock. Både før og efter udgivelsen har Reitz været at finde på den danske spoken word-scene, med optrædener på bl.a. La Fontaine, Wesselstuerne, Støberiet, Café Retro, Ord på Flisen og Operaen på Christiania som også var stedet for hans første releasefest.
September 2011 udkom hans anden digtsamling Sub rosa på forlaget DarkLights, samlingens omslag blev tegnet af den aalborgensiske digter og billedkunster Kasper Anthoni.

Udover sit forfatterskab er Sune Reitz medstifter af digterfællesskabet PLOT (Poetiske Levemænds Obskure Tanker), dannet januar 2010 – et forum for deling af kunst, gensidig kritik samt generel litteraturdebat.

Sune Reitz fungerer desuden som kulturblogger hos Kultur22.dk, samt litteraturanmelder hos MetrOrd.dk

Sune Reitz er endvidere cand.mag. i Historie ved Københavns Universitet.

Bibliografi 
 Lakonisk forvirret (Digte, Forlaget Ravnerock, 2010) 
 Sub rosa (Digte, forlaget DarkLights, 2011)

Referencer

Eksterne henvisninger 
 Sune Reitz, official 

Digtere fra Danmark
Personer fra Nakskov
Dansksprogede forfattere fra Danmark
Pista Lomas Verdes

Pista Lomas Verdes er en skøjtebane i kommunen Naucalpan som er en del af Mexico by. Adressen er Avenida Lomas Verdes 77 i Lomas Verdes området. Den bruges ofte til ishockeykamper og nogle gange også som diskotet diskotek.

 

Idrætsanlæg i Mexico
Ishaller
Pista San Jerónimo

Pista San Jerónimo er en skøjtebane i San Jerónimo i den sydlige del af Mexico city. Skøjtebanen ligger på Avenida Contreras 300 og findes i colonia San Jerónimo Lídice, 2,5 kilometer vest for Ciudad Universitaria.

Links 
 Officiel hjemmeside

Idrætsanlæg i Mexico
Ishaller
Dennis Galer Goodwin

Dennis Galer Goodwin er en britisk mand anerkendt af Guinness World Records for at have gennemført verdens længste sultestrejke som varede 385 dage og sluttede i 1973.Goodwin drak kun vand i løbet af sultestrejken selvom han blev tvangsfodret gennem et rør af myndighederne. Han sultestrejkede i protest mod at han var blevet fængslet i Wakefield-fængslet i West Yorkshire, England efter at være blevet anklaget for voldtægt.

Kilder 

Verdensrekordindehavere
Personer fra Storbritannien
Hviid

Hviid kan henvise til flere personer:

 Andreas Christian Hviid
 Bent Faurschou-Hviid
 Carl Johan Hviid
 Claus Hviid Christensen
 Ernst Hviid Klæbel (1917 – 2009), en dansk erhvervsmand
 Matthias Hviid
 Morten Boje Hviid
 Sofie Hviid

Danske efternavne
Kristian Kristiansen

Kristian Kristiansen (født 1971) er en grønlandsk komponist og sangskriver. Første udgivelse sammen med Serratit i 1988: Serratit Sorsunneq. 

Soloudgivelser:
Sinnattut Nunaanni (1999)
Unnuami (2003)

Komponister fra Grønland
Sangskrivere fra Grønland
Niels Møller

Niels Møller henviser til flere artikler:

 Niels Møller (gartner) (1857-1927) – dansk gartner og politiker (Niels Rasmussen Møller)
 Niels Møller (forfatter) (1859-1941) – dansk forfatter og kontorchef (Niels Laurids Møller)
 Niels Møller (officer) (1870-1945) – dansk kontorchef og officer
 Niels Møller (litteraturhistoriker) (1885-1958) – dansk seminarielektor, salmeforsker, dr.phil.
 Niels Møller (dirigent) (1918-2008) – dansk organist og kordirigent
 Niels Møller (operasanger) (1922-1995) – dansk operasanger (Niels Daniel Schou Møller)
 Niels Møller (atlet) (1901-?) – dansk atlet (spydkaster)
Eanfrith af Bernicia

Eanfrith (død 634) var angelsaksisk konge af Bernicia i England fra 633 til 634. Han var søn a Æthelfrith af Northumbria. 

Omkring 616 faldt Æthelfrith i slaget ved Idle. Sejrherren, Raedwald af East Anglia, indsatte Edwin som konge i Northumbria. Eanfrith flygtede nordover, og søgte tilflugt hos pikterne i Skotland. Han giftede sig ind i den piktiske kongeslægt, og fik en søn, Talorcan, som senere blev konge af pikterne fra (653–657).

Eanfrith forblev hedning gennem hele livet, i modsætning til Edwin, som konverterede til kristendommen i 627.

Edwin faldt i slaget ved Hatfield Chase 12. oktober 633. Efter hans død fortsatte Cadwallon af Gwynedd plyndringstogter ind i Northumbria. Dette førte til at Northumbria blev splittet op. Eanfrith greb chancen og blev indsat som konge i et af underkongedømmerne, Bernicia. 

I 634 forsøgte Eanfrith at forhandle om fred med Cadwallon, men da samtalerne slog fejl fik Cadwallon ham myrdet.

Angelsaksiske monarker
André Jaunet

André Jaunet (født 17. maj 1911 i Corné, Frankrig, død 13. december 1988 i Zürich Schweiz) var en fløjtenist i samme genre som Marcel Moyse. I sine senere år var han velkendt som en meget livlig lærer. Han boede i Zürich, Schweiz. Blandt hans elever er Peter-Lukas Graf og Aurèle Nicolet.

Uddannelse 
Fra 1924 til 1927 studerede Jaunet hos Etienne Moncelet i Angers, og fra 1927 til 1929 færdiggjorde han sine studier hos Marcel Moyse i Paris. Fra 1929 til 1931 studerede han yderligere ved Conservatoire de Paris under Philippe Gaubert.

Eksterne henvisninger 

Fløjtenister fra Schweiz
Ulovlig omgang med hittegods

Straffelovens §277 omhandler Ulovlig omgang med hittegods og siger:
  For ulovlig omgang med hittegods straffes den, som for derigennem at skaffe sig eller andre uberettiget vinding tilegner sig en fremmed rørlig ting, som ikke er i nogens varetægt, eller som ved ejerens forglemmelse eller på lignende tilfældig måde er kommet i gerningsmandens varetægt. 

Paragraffen findes i straffelovens kapitel 28 der omhandler Formueforbrydelser

Eksterne kilder og henvisninger
 Retsinformation Bekendtgørelse af straffeloven med seneste ændringer fra 25. juni 2010

Straffelovsovertrædelser
Sendai Airport

Sendai Airport (jap. 仙台 空港, Sendai Kuko) er en japansk lufthavn i den sydlige del af byen Sendai i forvaltningsområderne Iwanuma og Natori i Miyagi-præfekturet. Lufthavnen har to terminaler, en international og en indenrigs. Den er efter japansk klassificering en "Lufthavn af 2. klasse".

Jordskælvet 11. marts 2011 
Sendai lufthavn blev lukket klokken 06:10 UTC den 11. marts 2011 som en følge af jordskælvet ved Sendai. Mange navigationshjælpemidler i området var ubrugelige.

Den efterfølgende tsunami oversvømmede lufthavnens start-og landingsbaner, rullebaner og standpladser. Terminalen var næsten helt under vand og omgivet af mudder og affald. Jernbanelinjen til lufthavnen, "Sendai lufthavnslinje", blev også lukket. Ødelæggelserne i kølvandet på tsunamien efterlod omkring 2.200 mennesker isoleret i lufthavnen terminalbygning.

Referencer

Eksterne henvisninger 

 Lufthavnsdata  i skemaform fra WorldAeroData.com 
 "Sendai Airport profile" fra Aviation Safety Network. 



Lufthavne i Japan
Etableret i 1940
Carl Petersen (polarfarer)

Johan Carl Christian Petersen (28. juni 1813 i København – 24. juni 1880 sammesteds) var en dansk sømand og tolk, der har deltaget i flere ekspeditioner i det nordlige Canada og Grønland i deres søgen efter den forsvundne britiske opdagelsesrejsende John Franklin.

I en alder af omkring 20 flyttede han til Godhavn (Qeqertarsuaq) i Grønland, hvor han ernærede sig som bødker og sømand. I 1841 flyttede han til Upernavik, på det tidspunkt, den nordligste danske koloni i Grønland. Der giftede han sig med en indfødt inuit og tog på sig deres skikke og levevis, i processen blev han en ganske dygtig jæger, hundeslædekører og observatør.

Han arbejdede på William Pennys ekspeditionen (1850-1851), Elisha Kanes anden Grinnell ekspedition (1853-1855) i Kane Bassin, Francis Leopold McClintock ekspedition (1857) og Isaac Israel Hayes Nordpolen Ekspeditionen (1860-1861). Han skrev to bog om disse ekspeditioner.

På Kanes ekspedition arbejdede han sammen med den unge eskimo Hans Hendrik, der har Hans Ø opkaldt efter sig.

Efter disse ekspeditioner flyttede han tilbage til Danmark.

Bibliografi 
 Carl Petersen (udgivet af Lauritz B. Deichmann), Erindringer fra Polarlandene optegnede af Carl Petersen, tolk ved Penny's og Kane's Expeditioner, 1850-55, P.G. Philipsens Forlag, 1857
 Carl Petersen (red. Wöldike), Den sidste Franklin-expedition med "Fox", Captain McClintock, Fr. Wøldikes Forlagsboghandel, 1860

Litteratur 

 Nils Aage Jensen, CARL – Polarfarer, 2011, 

Polarforskere fra Danmark
Søfolk
Rejsebogsforfattere fra Danmark
Personer fra København
Danskere i 1800-tallet
Dansksprogede forfattere fra Danmark
Personer i Dansk Biografisk Leksikon
Rungsted Hockey Klub

Rungsted Hørsholm Floorball Klub hører til sportsgrenen floorball og blev grundlagt i 1994 under navnet Hørsholm Floorball Club. Klubben spiller sine kampe og træner Rungstedhallen, Hørsholmhallen og Rådhushallen i Hørsholm, Nordsjælland og er medlem Floorball Danmark (DaFu). Udover Dafu er klubben også medlem af Danmarks Idræts-Forbund (DIF), Danske Gymnastik- & Idrætsforeninger (DGI) og Hørsholm Idræts Union (HIU). 

Klubben har gennem de fleste af årene haft holdet i landets bedste række, Floorball-Ligaen, men har også tilbragt en del år i landets næstbedste række 1. division. Flere af klubbens spillere har været med på de diverse danske landshold gennem tiden. Af spillere kan nævnes Mikael Kepp og Andreas Krogh, og derudover har Christian Sonne og Frederik Kopperup været med på ungdomslandsholdene. 

Hørsholm Floorball Klubs mangeårige spiller Mikael Kepp og tidligere danske landsholdsspiller scorede det første landskampsmål nogensinde i Danmarks første officielle landskamp. I øvrigt fik Kepp også landsholdets første udvisning.

Eksterne henvisninger 
 Klubbens hjemmeside 

Floorballklubber fra Danmark
Sport i Hørsholm
Etableret i 1996
Butch Miles

Butch Miles, oprindelig Charles J.Thorton Jr. (født 4. juli 1944 i Ironton, Ohio død 2. februar 2023 i Austin, Texas USA) var en amerikansk jazztrommeslager.

Miles var bedst kendt for sit virke i Count Basies bigband (1975-1979) og igen fra (1997-2007). Han var inspireret af Buddy Rich, Gene Krupa og Jo Jones.

Miles var en teknisk dygtig trommeslager både som sideman og solist. Han kom bedst til sin ret i bigbands, men indspillede mange plader både med andre og i eget navn.

Referencer

Eksterne henvisninger 
 
 
 Biografi mm.

Trommeslagere fra USA
Jazzmusikere fra USA
Tōru Kamikawa

Tōru Kamikawa (født 8. juni 1963 i Kagoshima, Japan) er en tidligere japansk fodbolddommer. Han dømte internationalt under det internationale fodboldforbund FIFA fra 1998 til 2007, hvor han måtte indstille karrieren pga. en knæskade. Han dømte ved VM 2002 i Japan og Sydkorea og ved VM 2006 i Tyskland.
Han dømte blandt andet bronzekampen ved VM 2006 mellem Tyskland og Portugal.

I 2002 blev Kamikawa kåret til den bedste dommer i Asien. Året efter blev han kåret som den bedste dommer i den japanske liga.

Karriere

VM 2002 
   –   (gruppespil)

VM 2006 
   –  
   –  
   –   (bronzekamp)

Referencer 

Fodbolddommere fra Japan
Dommere i VM i fodbold 2002
Dommere i VM i fodbold 2006
Miķeļbāka

Miķeļbāka eller Miķeļtornis () er det højeste fyrtårn ved Letlands kyster i landsbyen Miķeļtornis i Tārgale Pagasts i Ventspils Novads.

Det første fyrtårn opførtes i 1885, og bestod af et cylindrisk 55 meter højt murstenstårn, som på det tidspunkt var det højeste fyrtårn i det område, som senere skulle udgøre Letland. Under 1. verdenskrig blev fyrtårnet ødelagt og måtte nødtørftigt repareres. I juli 1932 opstilledes et midlertidigt fyrtårn i træ, der var næsten lige så højt som det oprindelige. Fyrtårnet tændtes første gang i 1934. Under 2. verdenskrig i 1941 spængtes fyrtårnet af den Røde Hær under retræteten fra de angribende tyske styrker. Efter krigen opførte man et midlertidigt 30 meter højt fyrtårn i 1946, et tårn der blev udbygget i 1957 til vore dages omtrent 56 meter høje fyrtårn.

Kilder 
 

 

Fyrtårne i Letland
Charles Lloyd

Charles Lloyd (født 15. marts 1938 i Memphis, Tennessee, USA) er en amerikansk tenorsaxofonist og fløjtenist. 

Lloyd kom frem sidst i 1960'erne med sit egen gruppe som bestod af ham selv og Keith Jarrett på klaver, Jack DeJohnette på trommer og først Cecil McBee dernæst Ron McClure på kontrabas. 

Denne gruppe vakte meget opsigt i den moderne jazz med sin meget ekspressive og free-avangardistiske stil. Siden hen har mange af jazzens store musikere spillet med i Lloyds grupper såsom pianisten Michel Petrucciani, og bassisten Palle Danielsson. 

Lloyd er stadig aktiv på jazzscenen med sine egne grupper.

Udvalgt diskografi

 Discovery
 Of Course , Of Course
 Nirvana 
 Flowering
 Dream Weaver
 Forrest Flower
 Charles Lloyd in the USSR
 Journey Within
 Love In
 Sondtrack
 Moon man
 Waves

Eksterne henvisninger 

Website
 

Saxofonister fra USA
Fløjtenister fra USA
Komponister fra USA
Jazzmusikere fra USA
Personer fra Memphis
Flemming Ladefoged Hansen

Flemming Ladefoged Hansen (født 11. september 1948 i Fredericia, død 14. juli 2013 i Fredericia) er en dansk håndboldspiller, som deltog i Sommer-OL 1972.

Han spillede håndbold for klubben Fredericia KFUM, og var topscorer i sæsonerne 1971, 1972, 1973, 1974, 1975, og 1976 i Håndboldligaen. I 1972 var han med på Danmarks håndboldlandshold som endte på en niendeplads under Sommer-OL. Han spillede i alle fem kampe og scorede 27 mål.

Kilder

Eksterne henvisninger 
 
 

Håndboldspillere fra Danmark
Olympiske håndboldspillere fra Danmark
Personer fra Fredericia
Håndboldspillere ved sommer-OL 1972
Deltagere for Danmark ved sommer-OL 1972
Chipiona Fyrtårn

Chipiona Fyrtårn () er et aktivt fyrtårn i Chipiona i Cádiz-provinsen i Spanien. Med en højde på 63 meter er Chipiona Fyrtårn det syttende højeste "traditionelle fyrtårn" i verden, og det højeste i Spanien.. Fyrtånet er beliggende på Punta del Perro, et stykke land der skyder ud i Atlanterhavet i byen Chipiona omkring seks kilometer sydvest for Guadalquivirs munding, og fungerer dermed som indfartslys for Sevilla.

Tårnet er opført i 1867 af tilhuggede sten og har et galleri på toppen som udgør lanternen. Fyrtårnets grundbygning er en fire-etagers kvadratisk struktur, der står ved et to-etagers hvidt fyrbøderhus. Det er muligt at komme tæt og se fyrtårnet, men selve fyrtårnet er ikke tilgængelig for offentligheden.

Kildehenvisninger

Eksterne henvisninger 

Fyrtårne i Spanien
Chico Hamilton

Foreststorn "Chico" Hamilton (født 20. september 1921 i Los Angeles, Californien, død 25. november 2013 i Manhattan, New York City) var en amerikansk jazztrommeslager og orkesterleder.

Hamilton spillede med bl.a. Duke Ellington, Charles Mingus, Lester Young, Count Basie, Billie Holiday, Dexter Gordon, Lionel Hampton og Gerry Mulligan.

I 1955 dannede han sit eget orkester, hvor mange af jazzens store musikere har spillet, såsom Charles Lloyd og Eric Dolphy. han indspillede et væld af plader med disse grupper, bl.a. A Different Journey som nok er den mest kendte.

Hamilton aktiv gennem hele livet og optrådte som 90-årig fortsat på den internationale jazzscene.

Udvalgt diskografi 
 Original Chico Hamilton Quartet
 With Strings Attached
 Gongs East
 Drumfusion
 A Different Journey
 Chic Chic Chico
 El Chico
 Passin Thru´
 The Dealer

Referencer

Eksterne henvisninger 

 
 
 "Twelve Tones of Love" 2009
 Musikeksempler
 Om Chico Hamilton på drummerworld.com

Trommeslagere fra USA
Jazzmusikere fra USA
Personer fra Los Angeles
Plejl

En plejl er et håndredskab til sædens aftærskning. 

Plejlen består af to hoveddele, slaglen (norsk slagvol) og plejlskaftet (håndstokken, handelen, norsk handvol). Disse to dele er forbundne ved hilden, et slags hængsel af læder, som er således indrettet, at slaglen ved brugen frit kan svinge op og ned, uden at dog tærskemandens herredømme over svingningens retning derved mistes. 

Slaglen må være af sejt og stærkt træ, der tillige er noget elastisk; dens længde er 100—110 cm, dens tværsnit er rektangulært med let afskårne kanter, bredden og tykkelsen tager jævnt til fra oven, hvor den ved hilden er forbunden med skaftet, og til den nederste ende, hvor den omtrent er 5 cm bred og 3 cm tyk. Plejlskaftet, der ligeledes er af træ, er lidt længere end slaglen, cylindrisk og ganske lige, det må være stift og stærkt. Dets diameter er omtrent 2½ cm. 

Ved brugen fattes plejlskaftet med begge hænder, og gennem dette og hilden sættes slaglen i sving fra neden bagud op forbi siden af brugeren og over dennes hoved, her bevæger den sig altså fremad og senere nedad, så at den med kraft kan ende på den på gulvet udbredte sæd, der skal tærskes. Slagets kraft forøges ved, at tærskemanden under nedsvinget med den forreste hånd lægger forøget vægt på skaftet. Der hører en del øvelse til at bruge en plejl på den rette måde, så at slaget både med fynd rammer, hvor det skal, og der dog ikke ødsles med kraften. 

Når to skal tærske sammen, må arbejdet ske i takt således, at de skiftevis rammer omtrent på samme sted af den på gulvet udbredte sæd; dog må slagretningerne krydse hinanden, hvorved virkningen forøges, lige som det også derved lettest undgås, at de rammer hinanden eller hinandens redskaber. Tærsker flere sammen, må alligevel helst to og to følges ad som ovenfor nævnt, men det hele bør ske i samlet takt. Selv om der derfor er mange, hører man kun fra loen disse taktfaste, noget dumpe slag, blot noget stærkere, jo flere der arbejder. I ældre tid, inden tærskemaskinerne kom i brug, hvor det altså var langt hyppigere, at mange tærskede sammen, ledsagedes ikke så sjælden plejltærskningen af en violin eller et andet instrument, som så naturligvis spilledes i takt med tærskningen. Plejltærskning anvendes dels i de små brug, hvor avlen er så lille, at det ikke betaler sig at have tærskemaskine, og dels også i de større brug, når man har særlig anledning til at skåne strået, som fx når det skal bruges til langhalm, da maskintærsket halm som regel er meget mere brækket og uredt end den plejltærskede.

Eksterne henvisninger 
Salmonsens Konversationsleksikon, 2. udgave, bind XIX, s. 252; opslag: plejl

Landbrugsredskaber
Julius Clausen

Julius Emil Ferdinand Clausen (født 17. august 1868 i København, død 29. april 1951 sammesteds) var en dansk litteratur-, kultur- og personalhistoriker.

Clausen blev student fra Metropolitanskolen i 1886, og i 1888 vandt han Københavns Universitets guldmedalje for en afhandling om Frederik Christian Eilschov. I 1891 tog han skoleembedseksamen og ansattes samme år ved det Kongelige Bibliotek, og blev i 1907 bibliotekar ved samme.

Han har foruden adskillige tidsskriftsartikler udgivet: Kulturhistoriske Studier over Heiberg’s Vaudeviller (1891), Jens Baggesen (1895), Frederik Christian, Hertug af Augustenborg (1896), Fra Krinolinens Dage (1897), Skandinavismen (1900), Kunstnerforeningen af 18. November (1902).

Han har endvidere redigeret Illustreret Verdens-Litteraturhistorie (1901), i hvilken han skrev afsnittet om Sverige, og udgivet Breve fra P.V. Jacobsen (1899) og Af Orla Lehmann’s Papirer (1903); han var sammen med P.Fr. Rist medudgiver af udgivelsesserien Memoirer og Breve.

Endelig var han fra 1901 litteratur- og teateranmelder ved Berlingske Tidende samt Ridder af Dannebrog og Dannebrogsmand. Han var desuden le­dende senior i Studenterforeningen 1904-05, medlem af bestyrelsen for Kammermusikforeningen Ojf for Selskabet for dansk Teaterhistorie, formand for Selskabet for Historie, Litteratur og Kunst og i Olaf Poulsen-Fonden og korresponderende medlem af Svenska litteratursällskapet i Finland.

Clausens område var der, hvor litteraturhistorien og den almindelige historie stødte sammen. Han havde en lykkelig hånd til at sysle med gamle papirer og finde hidtil upåagtede ting frem. Hans bøger fremgik af sådanne fund og bragte derved nyt materiale. Med særlig interesse studerede han det 18. århundrede, ligesom han også over for den samtidige litteratur havde størst føling med det forstandige og formelt afklarede.

Han udgav i 1941 selvbiografien Mennesker paa min Vej : Minder fra de unge Dage.

Kilder

Eksterne henvisninger 
 Julius Clausen på Dansk Forfatterleksikon
 Litteraturpriser.dk
 Kraks Blå Bog 1949

Historikere fra Danmark
Litteraturhistorikere fra Danmark
Personer fra København
Bibliotekarer fra Danmark
Riddere af Dannebrog
Litteraturkritikere fra Danmark
Selvbiografer fra Danmark
Teaterhistorikere fra Danmark
Genealoger fra Danmark
Faglitterære forfattere fra Danmark
Dansksprogede forfattere fra Danmark
Personer i Dansk Biografisk Leksikon
Personer i Kraks Blå Bog (afdøde)
Salmonsens
Journalister ved Berlingske
Teaterkritikere fra Danmark
Modtagere af Københavns Universitets guldmedalje
Studenter fra Metropolitanskolen
Fordgraven

Fordgraven er det sydlige havnebassin i Teglværkshavnen, der er placeret i det forhenværende københavnske industriområde Teglholmen. Havnebassinet er opkaldt efter den Ford-bilfabrik, som anlagde og benyttede det, i perioden 1924-1966.

Københavns Havn
Kongens Enghave